Джалиловские чтения

*«Джалиловцы»*

Исследовательская работа

«Моабит дәфтәрләре»ндә хисләр тирәнлеге

Халимдарова Самира Ринасовна

МБОУ «СОШ №23» Ново-Савиновского района г. Казани

5 класс

Научный руководитель:

Шаехова Алина Халитовна,

учитель татарского языка и литературы МБОУ «СОШ №23»

Ново-Савиновского района г. Казани

Казань – 2019

 **Эчтәлек**

Кереш........................................................................................................................3

Төп өлеш. “Моабит дәфтәрләре”ндә лирик герой................................................4

Йомгак......................................................................................................................7

Әдәбият исемлеге....................................................................................................8

**Кереш**

Исемнәре калсын безнең белән,

Җисемнәре туфрак булса да,

Үлмәгәннәр болар, үлмәгәннәр,

Күңел үлгән кебек күрсә дә.

Сәмавинең искиткеч көчле шигырь юлларын татар халкының каһарман улы, Советлар Союзы герое, Ленин премиясе лауреаты, шагыйрь Муса Җәлилгә багышлыйм, чөнки аның батырлыгы, кыюлыгы, аяусыз көрәше – халык күңелендә, ә ялкынлы шигырьләре татар әдәбиятында мәңге яшәячәк. Бабаларыбызның бик матур мәкале бар – үткәнен белмәгәннең киләчәге юк.

Сугыш темасы – үткән тема түгел, без бүгенге тыныч тормышыбыз өчен шул елларга рәхмәтле, һәм шуңа күрә бу тема һәрвакыт актуаль булып калачак. Сугыш елларында гади солдатларның хисләрен безгә Муса Җәлилнең шигырьләре тулысынча аңларга ярдәм итә.

Шигъремдәге чынлык, ут һәм сөю –

Яшәвемнең бөтен мәгънәсе, -

дип яза шагыйрь.

Фәнни эшемнең максаты – Муса Җәлилнең шигырьләрендә лирик геройның хисләр төрлелеген һәм тирәнлеген ачыклау. Максатка ирешү өчен, түбәндәге бурычлар куелды:

* Муса Җәлилнең тормыш юлы һәм иҗаты белән танышу,
* “Моабит дәфтәрләре”ндәге шигырьләрне өйрәнеп анализлау,
* шул әсәрләрдәге лирик геройның күңелен ачу.

Фәнни эшем кереш, төп өлеш, йомгак, кулланылган әдәбият бүлекләреннән тора.

**Төп өлеш**

Муса Җәлилнең сугыш елларында нинди көчле хисләр белән януын аның шигырьләреннән күрә алабыз, чөнки күп әсәрләренең лирик герое – ул үзе. 1942 нче елның октябрь аенда язылган “Аерылу” шигыренең темасы – дуслардан, якын кешеләрдән аерылу. Мәхәббәт һәм дуслык – лирик герой өчен иң зур байлык. Һәм геройны шушы байлыктан “ачы язмыш җиле” аера. Лирик герой – ялгыз, аның күңеле “үзәк өзгеч авыр” сагыш, хәсрәт белән тулы. Аны бары тик хәтер һәм өмет кенә яшәтә. “Елатып һәм кайнар үбештереп, / Дустым белән язмыш кавыштыр!”, “Бер минутлык күрешү бәхете белән // Инде, язмыш, мине бүләклә!” юлларында без лирик геройның күңелендә өмет яшәвен күрәбез.

1942 нче елның июнь аенда язылган “Кыз җыры” шигырендә кыз үзенең сөйгән ярын сугышка озата. Лирик герой үзенең мәхәббәтенә “йөрәгемнең сүнмәс кояшы” дип эндәшә. Бу сүзләр аша без сөю хисенең көчлелеген аңлыйбыз. Кыз өчен барлык бүләктән дә кыйммәтлерәк аның “батырлыгы белән саулыгы”, ә егетне кызның “сөеп сагынуы” яшәтә.

Туган илне, халыкны ярату, бөтен гомереңне алар өчен бирү – лирик герой үзенең иң бөек бурычларының берсен шунда күргән.

Үлгәндә дә йөрәк туры калыр

Шигъремдәге изге антыма.

Бар җырымны илгә багышладым,

Гомеремне дә бирәм халкыма.

Лирик герой үзенең туган иленә ант бирде һәм ул үз антына тугъры калды. “Егет көче” шигырендә сугыш кырларында көрәшкән солдат образы гәүдәләнә. Аның йөрәге лачын йөрәге шикелле, ул автоматы, аты белән түгел, анты белән көчле, егет үткән юлларда сафлар сына, туплар ава, танклар ватыла. Көчле сагыну, ярату хисләре лирик геройны алга алып бара, ул бернәрсәдән дә курыкмыйча туган ягын фашистлардан саклый, халкына явыз фашистларның кулын тидермәскә тырыша.

Соң чиктә, дип, синең мәхәббәтең

Җиңеләйтер үлем газабын,

Илемне һәм сине сөюемне

Каным белән җиргә язармын...

Тыныч булыр йөкы, тормышымны

Бирсәм, диеп, туган ил өчен.

Тоткынлыкка эләккән чагында лирик герой иреккә, азатлыкка омтыла. Без моны “Хыял”, “Авыру сызымлар” шигырьләрендә күрәбез. Лирик геройны хыял яшәтә:

Хыял, хыял!.. Нинди ләззәтле син,

Ташламыйсың мине һичкайчан.

Бу тарлыкта ялгыз нишләр идем.

 Ярый әле син бар, ичмасам!

Аның йөрәге яна, ул үкенә. Чөнки тоткынлыкка эләккәч, туган илеңне саклап булмый. Син үз туган ягыңны саткан булып чыгасың. Лирик геройның иң курыкканы шушы булган. Сине илең сатлыкҗан кебек күрсә, бу дөньяда сиңа тагын ни кала? Җәлил үзенең гаепсезлеген шигырьләр аша җиткерә.

Оч син, кошчык, көчле җырым булып,

Шушы сиңа соңгы теләгем.

Тәнем калсын монда, (Нәрсә ул тән?)

Барсын илгә минем йөрәгем.

“Сандугач һәм чишмә”, “Дуска”, “Ышанма”, “Соңгы үпкә”, “Җырларым”, “Үлем” әсәрләрендә лирик герой яшәү һәм үлем турында уйлана. Кеше ни өчен яши? Нинди үлемне үлем дип әйтеп була?

Туфрак күмәр тәнне, күмә алмас

Ялкынлы җыр тулы күңелне,

“Үлем” диеп әйтеп буламы соң

Җиңеп үлгән мондый үлемне?

Муса Җәлилнең шигырьләрендә лирик геройның күңелендәге фашизмга булган нәфрәтне сүз белән генә аңлатып булмый. Мәсәлән, “Бүреләр” шигырендә лирик герой фашистларны бүреләрдән дә ерткыч, явыз, усал итеп күрә.

Кешеләр сугыша, кан коя,

Киселә меңнәрчә гомерләр.

Төн буе улашып, якында

Иснәнеп йөриләр бүреләр.

Бүреләр, аһ... ләкин бүреләр

Бу кадәр үк ерткыч түгелләр.

Кайсы шагыйрь ялкынлы мәхәббәт хисе белән янмый микән? Муса Җәлилнең шигырьләрендә дә сөю хисе, аның дарудан да көчлерәк булуы тасвирлана. “Сөеклемә” шигырендә лирик геройны бары тик сөйгән ярының көтүе, сөюе генә яшәтә, йөргән юлында саклап килә.

Мин моңарчы синең көтү белән
Көчле булдым сугыш кырында,
Синең сөю, серле тылсым булып,
Саклап килде йөргән юлымда.

**Йомгак**

Бөек язучының “Моабит дәфтәрләре”ндәге шигырьләрдә сугышның бөтен явызлыгы, ачылыгы, фашизмга булган нәфрәт шултиклем бөртекләп язылган. Лирик герой төрле хисләр эчендә яна: анда ачу, сагыш, нәфрәт, сагыну, ярату, үкенү, өмет, ышаныч, югалту, кайгы.

 Үлем куркынычы астында да Туган иленә, халкына тугрылыклы булып калган М.Җәлил үзенең батырлыгы белән генә түгел, ә каләме белән дә фашизмга каршы аяусыз көрәшкән. Фашизмга каршы көрәштә катнашу - Муса Җәлилгә иҗат өчен бик күп материал бирә. Кыска гына вакыт эчендә ул дистәләрчә шигырьләр язарга өлгерә.

  Галимнәр, шагыйрьнең фронт лирикасы иҗатының яңа биеклекләргә күтәрелүен күрсәтте, дип саный. “Окоптан хат”, “Каска”, “Госпитальдән”, “Кыз үлеме”, “Тел”, “Европада яз”, “Хуш, акыллым”, “ Тупчы анты”... Бу шигырьләр сугыш елъязмасы дип аталырга да хаклы. Без алар аркылы солдатның яшәү рәвешен күз алдына китерәбез, кичерешләре белән танышабыз.

Муса Җәлилне һәрбер дәвернең егетләре үзләренә үрнәк итеп алсыннар иде!

**Әдәбият исемлеге**

1. Ә. Җәлил “М.Җәлил турында”, 1989.

2. Х. М. Җәлил “М.Җәлилне искә төшерү”, 1984.

3. Ф. Г. Галимуллин “Мәктәп китапханәсе” сериясе, XXXI том, 2004.

4. “Безнең якташларыбыз – Советлар Союзы геройлары” Кн. 1, Казань, 1984.

5. Җырларым: Моабит төрмәсендә язылган шигырьләр.- 2-басма. [Г. Кашшаф кереш сүзе].- Казан: Таткнигоиздат, 1954.- 207 б.

1. Моабит дәфтәрләре: Шигырьләр, поэмалар, җырлар. [Сүз башын язучы, искәрмәләр бирүче Г. Кашшаф].- Казан: Таткитнәшр., 1969.- 744 б.